અમદાવાદ: અમદાવાદમાં દરરોજ ૪૨૦૦ મેટ્રિક ટનથી વધારે ઘન કચરો ઉત્પન્ન થાય છે. આ તમામ કચરાનું ડમ્પિંગ પીરાણા ડમ્પિંગ સાઈટ પર કરવામાં આવે છે. મ્યુનિ. તંત્ર દ્વારા કચરામાંથી ખાતર, વીજળી, બાયોગેસ જેવા બાય પ્રોડક્ટના ઉત્પાદન માટે વિવિધ કંપનીઓ સાથે કરાર કરવામાં આવ્યા છે. પરંતુ આ મોટા ભાગના કરાર ફક્ત ‘ઓનપેપર’ રહેવા પામ્યા છે. જેના કારણે હવે તંત્રે ચાર વર્ષ જૂના કચરામાંથી વીજળી પેદા કરવાના ઠરાવ પરથી ધૂળ ખંખેરવા જઈ રહ્યું છે. વર્ષ ૨૦૧૨થી મ્યુનિ. સત્તાવાળાઓએ દૈનિક ૪૨૦૦ મેટ્રિક ટન કચરો પ્રોસેસ કરવાના ચક્ર ગતિમાન કર્યાં હતાં. જેમાં એ ટુ ઝેડ ઈન્ફ્રા. લિમિટેડ કંપની, એબેલોન કંપની વગેરેનો સમાવેશ થાય છે. આ કંપનીઓને દરરોજ ૧૦૦૦ મેટ્રિક ટન કચરો પ્રોસેસ કરવાનો હતો. જે માટે પીરાણા ડમ્પિંગ સાઈટ ખાતે એ ટુ ઝેડને ૧,૧૨,૫૦૦ ચો.મી. અને એબેલોનને ૫૮,૫૦૦ ચો.મીટર જમીન ફાળ‍વાઈ હતી.